Source: http://www.mon.hu/miko-ugy-megkerdojelezte-illetekesseget-a-roman-legfelso-birosag/2382235
Timestamp: 2018-09-18 19:19:28
Document Index: 955531

Matched Legal Cases: ['bíróság ', 'bíróság\n', 'bíróság\n', 'bíróság ', 'bíróság ', 'bíróság ', 'bíróság ', 'bíróság ']

Mikó-ügy - Megkérdőjelezte illetékességét a román legfelső bíróság - mon.hu
MON Magyarország Mikó-ügy - Megkérdőjelezte illetékességét a román legfelső bíróság
2013.10.10 12:37; Frissítve:	 2013.10.10 12:37;
Mikó-ügy – Megkérdőjelezte illetékességét a román legfelső bíróság
Bukarest, 2013. október 10., csütörtök (MTI) – Nem hoz jogerős ítéletet a román legfelső bíróság az úgynevezett Mikó-ügy csütörtöki fellebbviteli tárgyalásán, a bíróság csak arról dönt, hogy illetékes-e az ügyben – közölte az MTI-vel Kapcza Mikolt Krisztina, az egyik vádlott ügyvédje.
Első fokon a bíróság megsemmisítette a sepsiszentgyörgyi Székely Mikó kollégium református egyháznak való visszaadásáról szóló határozatot és visszaélésért börtönbüntetést szabott ki a restitúciós bizottság tagjaira.
Kapcza Mikolt Krisztina rámutatott: az ügy azért került a legfelső bíróságra, mert védencét, Markó Attilát tavaly decemberben parlamenti képviselővé választották.
Ez azonban “csak abban az esetben változtatja meg az illetékességet, ha (a vádlottnak) ez a minősége a feltételezett bűncselekmény elkövetésének pillanatában létezett volna” – magyarázta az ügyvéd, hogy miért merült fel az illetékesség kérdése.
Kapcza Mikolt Krisztina elmondta: mind a védelmet, mind a DNA képviselőjét meglepte, hogy a legfelső bíróság nem az első tárgyaláson, hanem az ítélethirdetés előtt vetette fel az illetékesség kérdését. Az ügyvédnő azt valószínűsítette, hogy az ügy fellebbviteli tárgyalása ezek után visszakerül a ploiesti táblabíróságra.
Emlékeztetett: a bíróság nem tette lehetővé a vádlottak számára újabb bizonyítékok bemutatását a református egyház tulajdonjogáról, így arra számítottak, hogy a csütörtöki tárgyaláson a vádbeszéd és védőbeszédek elhangzása után a bírói tanács jogerős ítéletet hoz.
Címkék: illetékesség, Megkérdőjelezte, Mikó-ügy, román legfelső bíróság, Székely Mikó kollégium református egyház